**DODATNA UPUTA O KNJIGOVODSTVENOM EVIDENTIRANJU BESKAMATNOG ZAJMA JLP(R)S DO VISINE POREZA NA DOHODAK, PRIREZA POREZU NA DOHODAK ČIJE JE PLAĆANJE OSLOBOĐENO, ODGOĐENO I/ILI JE ODOBRENA OBROČNA OTPLATA ODNOSNO DO VISINE IZVRŠENOG POVRATA I PREMA RASPOLOŽIVIM SREDSTVIMA DRŽAVNOG PRORAČUNA**

Ministarstvo financija objavilo na je svojim internetskim stranicama <https://mfin.gov.hr/istaknute-teme/drzavna-riznica/racunovodstvo/upute-nalozi-i-ostalo/179> *Uputu za knjigovodstveno evidentiranje beskamatnog zajma JLP(R)S do visine poreza na dohodak, prireza porezu na dohodak čije je plaćanje oslobođeno, odgođeno i/ili je odobrena obročna otplata odnosno do visine izvršenog povrata i prema raspoloživim sredstvima državnog proračuna*. Nastavno na brojne upite jedinica koje su naišle na poteškoće prilikom evidentiranja beskamatnog zajma za nedostajuća sredstva za izvršenje povrata poreza na dohodak i prireza porezu na dohodak temeljem obavijesti FINA-e, u nastavka dajemo dodatna pojašnjenja vezano uz knjigovodstveno evidentiranje.

Temelj za knjigovodstveno evidentiranje beskamatnog zajma u poslovnim knjigama su obavijesti koje FINA dostavlja jedinicama. Međutim, podaci iskazani u specifikacijama prihoda odnosno izvještajima po vrstama poreza i prireza na dohodak (P-2/1) dobivenim od FINA-e razlikuju se od podataka na navedenim obavijestima.

Prema saznanjima Ministarstva financija FINA u navedenoj dnevnoj specifikaciji odnosno izvještaju na vrsti prihoda 1406 *Predujam poreza i prireza na dohodak od nesamostalnog rada*, pored stvarnih uplata prihoda od poreza na dohodak i prireza porezu na dohodak, iskazuje i namirenje nedostajućeg iznosa za povrat poreza i prireza porezu na dohodak. Znači**, iako prihod od poreza i prireza nije naplaćen na zajednički račun, namirenje iz državnog proračuna iskazano je kao naplaćeni prihod na uplatnom računu 1406**. Jedinice su stoga iznos iskazan na vrsti prihoda 1406, a koji se odnosi na namirenje nedostajućeg iznosa za povrat poreza i prireza, evidentirale u okviru odjeljka 6111 *Porez i prirez na dohodak od nesamostalnog rada*.

**Navedeni iznos nedostajućih sredstava ne iskazuje se u okviru odjeljka 6111 *Porez i prirez na dohodak od nesamostalnog rada*, već kao obveza za primljeni beskamatni zajam u okviru odjeljka 26711 *Obveze za zajmove iz državnog proračuna*.**

Slijedom navedenog, **jedinice koje su temeljem dnevnih specifikacija iznos nedostajućih sredstava za izvršenje povrata namirenih na teret državnog proračuna iskazale u okviru odjeljka 6111 *Porez i prirez na dohodak od nesamostalnog rada*, iznos navedenih sredstva moraju stornirati s odjeljka 6111 *Porez i prirez na dohodak od nesamostalnog rada* te evidentirati kao obvezu odobrenjem odjeljka 26711 *Obveze za zajmove iz državnog proračuna***.

Nakon navedenih knjiženja ukupan iznos povrata prema obavijestima mora biti iskazan na dugovnoj strani odjeljka 6117 i potražno na obvezama 26711. Osnovni računi podskupine 611 moraju se evidentirati prema dnevnoj specifikaciji uplata na račun 17 zaprimljenoj od FINA-e s tim da podatak na vrsti prihoda 1406 treba biti umanjen za povrat poreza na dohodak i prireza porezu na dohodak koji je namiren iz državnog proračuna.